Document ID: 32010R1169

A BIZOTTSÁG 1169/2010/EU RENDELETE
(2010. december 10.)
a vasútbiztonsági engedély megszerzéséhez szükséges követelményeknek való megfelelés teljesítésének értékelésére szolgáló közös biztonsági módszerről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról szóló, 2004. április 29-i 2004/49/EK európai parlamenti és tanácsi irányelvre (vasútbiztonsági irányelv) (1) és különösen annak 6. cikke (1) bekezdésére,
tekintettel az Európai Vasúti Ügynökségnek a Bizottsághoz intézett, a megfelelőségértékelés közös biztonsági módszeréről szóló, 2009. szeptember 18-i ERA/REC/SAF/09-2009 ajánlására,
mivel:
(1)
A létrehozandó közös biztonsági módszer (KBM) célja az, hogy a 2004/49/EK irányelv 17. cikkének (4) bekezdésével összhangban az Unió egészére kiterjedő keretrendszert teremtsen a nemzeti vasútbiztonsági hatóságok számára határozathozatali kritériumaik harmonizálásához. Lehetővé kell tenni a nemzeti vasútbiztonsági hatóságok számára a követelményeknek való megfelelés egységes értékelését.
(2)
A KBM-nek valamennyi harmonizált követelményt és értékelési módszert magában kell foglalnia, hogy ezek alapján a nemzeti vasútbiztonsági hatóságok a pályahálózat-működtetők részére megadhassák a biztonságirányítási rendszer egészének megfelelőségét igazoló engedélyt, illetve bármilyen más, hálózatspecifikus engedélyt. Valószínű továbbá, hogy a pályahálózat-működtetők az engedély hálózatspecifikus része iránti kérelmeiket a biztonságirányítási rendszereiken alapuló általános engedély iránti kérelmekkel egy időben nyújtják be.
(3)
A nemzeti vasútbiztonsági hatóságok a biztonságirányítási rendszer irányításirendszer-szintű értékelésével mérik fel azt, hogy a pályahálózat-működtetők - általánosságban vagy a tanúsítani kért adott hálózaton való működés tekintetében - képesek-e megfelelni valamennyi követelménynek.
(4)
A 2004/49/EK irányelv 16. cikke (2) bekezdésének f) pontjában és 17. cikkének (2) bekezdésében előírtak szerint minden nemzeti vasútbiztonsági hatóságnak szabályozást kell bevezetnie annak vizsgálatára, hogy a biztonsági engedély iránti kérelemben bemutatott eredményeket az engedély megadása utáni működés során teljesítik-e, valamint hogy az összes szükséges követelmény folyamatosan teljesül-e. Ezért ehhez kulcsfontosságú alapelvekre épülő, az engedély megadása utáni időszakra vonatkozó felügyeleti rendszert kell kialakítani annak érdekében, hogy az egyes tagállamok nemzeti vasútbiztonsági hatóságai összehangolt megközelítést alkalmazzanak.
(5)
Az ebben a rendeletben előírt intézkedések összhangban vannak a 2004/49/EK irányelv 27. cikkének (1) bekezdésében említett bizottság véleményével,
ELFOGADTA EZT A RENDELETET:
1. cikk
Tárgy
Ez a rendelet közös biztonsági módszert (KBM) hoz létre a 2004/49/EK irányelv 6. cikke (3) bekezdésének b) pontjában említett biztonsági engedélyek megszerzéséhez szükséges követelményeknek való megfelelés értékeléséhez.
A KBM magában foglalja:
a)
a pályahálózat-működtetők által benyújtott, a 2004/49/EK irányelv 11. cikke (1) bekezdésének a) és b) pontjában említett biztonsági engedély iránti kérelmek elbírálására vonatkozó eljárást és szempontokat, az e rendelet I. és II. mellékletében meghatározottak szerint;
b)
a 2004/49/EK irányelv követelményeinek a biztonsági engedély nemzeti vasútbiztonsági hatóság általi megadását követően való megfelelés felügyeletének elveit, az e rendelet III. mellékletében meghatározottak szerint.
2. cikk
Fogalommeghatározás
E rendelet alkalmazásában:
„felügyelet”: a vasútbiztonsági teljesítménynek a biztonsági engedély megadását követően való figyelemmel kísérése céljából a nemzeti vasútbiztonsági hatóság által bevezetett intézkedések.
3. cikk
A kérelmek elbírálására szolgáló eljárások
(1) A biztonsági engedélyek iránt az e rendelet hatálybalépése után benyújtott kérelmek elbírálásakor a nemzeti vasútbiztonsági hatóságok az e rendelet I. mellékletében megállapított eljárást alkalmazzák a kérelmeknek a 2004/49/EK irányelvben foglalt követelményeknek való megfelelésének elbírálására. A nemzeti vasútbiztonsági hatóságok az e rendelet II. mellékletében meghatározott elbírálási szempontokat is alkalmazzák.
(2) Az elbírálás során a nemzeti vasútbiztonsági hatóságok elfogadhatnak a kérelmezőktől arra vonatkozó kötelezettségvállalásokat, hogy a kockázatokat a felek közötti szerződéseken keresztül fogják kezelni. A szerződéseknek rendelkezniük kell a járművek biztonságos üzemeltetéséhez szükséges információk cseréjéről is, különösen a karbantartás-irányításhoz kapcsolódó területeken.
(3) A pályahálózat-működtetők alvállalkozói vagy beszállítói által szállított termékek vagy szolgáltatások vasútbiztonsági követelményeknek való megfelelését vélelmezni kell, ha az adott alvállalkozók, szállítók vagy termékek az uniós jogszabályok alapján létrehozott, vonatkozó tanúsítási rendszereknek megfelelően az ilyen jellegű termékek és szolgáltatások nyújtása tekintetében tanúsítással rendelkeznek.
4. cikk
Felügyelet
A biztonsági engedély megadását követően a nemzeti vasútbiztonsági hatóságok felügyelik, hogy a pályahálózat-működtetők folyamatosan alkalmazzák-e biztonságirányítási rendszerüket, valamint alkalmazzák a III. mellékletben meghatározott felügyeleti elveket.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. december 10-én.

Labels: 7
8